CPF เดลิเวอรี่อาหาร “ซีพี เฟรชมาร์ท” สู่รพ.รัฐ 70 แห่งทั่วไทย
CPF เดลิเวอรี่อาหาร “ซีพี เฟรชมาร์ท” สู่รพ.รัฐ 70 แห่งทั่วไทย
30 มี.ค. 2563

บริษัท เจริญโภคภัณฑ์อาหาร จำกัด (มหาชน) หรือ CPF ร่วมเป็นส่วนหนึ่งในการให้กำลังใจบุคลากรทางการแพทย์ทั่วประเทศไทย เดินหน้าส่งมอบผลิตภัณฑ์อาหารปลอดภัยให้โรงพยาบาลของรัฐที่มีผู้ป่วยโควิด-19 อย่างต่อเนื่อง ตามโครงการ “CPF ส่งอาหารจากใจ ร่วมต้านภัย COVID-19” โดยส่งมอบแล้วกว่า 70 แห่งทั่วทุกภาคของไทย
อาทิ นราธิวาส ปัตตานี ยะลา ภูเก็ต นครราชสีมา ขอนแก่น นครสวรรค์ พิษณุโลก เชียงใหม่ เป็นต้น เพื่อร่วมสนับสนุนให้แพทย์ พยาบาล ตลอดจนเจ้าหน้าที่ในต่างจังหวัด ได้มีกำลังกายและกำลังใจในการดูแลผู้ป่วยและสามารถเอาชนะไวรัสร้ายนี้ได้ เพื่อขอบคุณความทุ่มเท-เสียสละ แบ่งเบาภาระในการจัดเตรียมอาหารของทุกคน
ทั้งนี้จากสถานการณ์ที่ไวรัสโควิด-19 แพร่กระจายจนพบผู้ป่วยเกือบทั่วประเทศนั้น แสดงให้เห็นความเหนื่อยยากของทุกภาคส่วน โดยเฉพาะอย่างยิ่งทีมแพทย์ที่เป็นทัพหน้าในการดูแลรักษาผู้ป่วย บริษัทจึงได้ริเริ่มจัดโครงการ “CPF ส่งอาหารจากใจ ร่วมต้านภัย COVID-19” ส่งมอบอาหารเพื่อบุคลากรทางการแพทย์มาระยะหนึ่ง และได้ขยายผลส่งมอบอาหารปลอดภัยไปยังโรงพยาบาลรัฐในต่างจังหวัดอย่างต่อเนื่อง โดยได้เตรียมความพร้อมในเรื่องการผลิตอาหารคุณภาพ ปลอดภัย มีคุณค่าทางโภชนาการ
โดยให้ซีพี เฟรชมาร์ท ซึ่งมีสาขากระจายในจังหวัดต่างๆ ทั่วทุกภาคของไทยและเครือข่าย จัดส่งผลิตภัณฑ์อาหารให้แก่บุคลากรทางการแพทย์ในแต่ละจังหวัดเป็นประจำทุกวัน ตลอด 1 เดือน เพื่อแบ่งเบาภาระของกระทรวงสาธารณสุขและโรงพยาบาลต่างๆ ให้สามารถใช้เวลาทุ่มเทดูแลผู้ป่วยและป้องกันโรคได้มากขึ้น
นอกเหนือไปจากการสนับสนุนด้านอาหาร บริษัทฯ ยังลดภาระแพทย์-พยาบาล ด้วยการสนับสนุนให้คนไทยกักตัวหลังกลับจากประเทศกลุ่มเสี่ยงไปแล้วกว่า 1 หมื่นคน เป็นการช่วยลดโอกาสแพร่เชื้อ เพื่อให้จำนวนผู้ป่วยไม่เพิ่มขึ้นอย่างรวดเร็วเกินไป ช่วยแบ่งเบาภาระแพทย์ได้อีกทางหนึ่ง
ดังนั้นการที่ภาคเอกชน ภาครัฐ และประชาชนมากมาย หลั่งไหลให้ความช่วยเหลือและสนับสนุนการทำงานอย่างเสียสละของบุคลากรทางการแพทย์เพิ่มมากขึ้นอย่างต่อเนื่องเช่นนี้ เป็นการสะท้อนถึงความเป็นน้ำหนึ่งใจเดียวกันของคนไทย ซึ่งซีพีเอฟขอยืนยันว่าจะจับมือเดินเคียงข้างกับคนไทยทุกคนเพื่อก้าวฝ่าวิกฤตครั้งนี้ไปด้วยกัน